1.בפני תביעה לפיצוי על נזק שנגרם לרכב התובעת מ' 1 מסוג פורד פיאסטה, מס' רישוי 33-569-86 (להלן: "הפורד"). ביום 9.12.11 מרכב מסוג יונדאי מס' רישוי 78-896-17 (להלן: "היונדאי"). התאונה קרתה בצומת רחוב האורגים ממנו הגיע הפורד, רחוב גרשפלד, שהוא ההמשך, ושדרות בן גוריון החוצה את הצומת.
על פי גרסת נהגת הפורד, התובעת מס' 2, היא עמדה בצומת מכיוון רחוב האורגים בנתיב לפניה שמאלה לשדרות בן גוריון כאשר המופע ברמזור היה אדום. לפניה עמד רכב. כאשר המופע הפך לירוק היא החלה בנסיעה ואז היונדאי פגעה בפורד כי הנהג, הנתבע מס' 1, נכנס לצומת מהכיוון הנגדי, רחוב גרשפלד, במופע רמזור אדום. לפי חוות דעת השמאי הפגיעה בפורד במוקד ימני אחורי כללה את כנף אחורית ימנית ודלת אחורית ימנית.
לתמיכה בגרסת התובעים הוגשה חו"ד מומחה לחקירה ושחזור תאונות דרכים, ה"ה אורי ביטון. מחמת תקלה לא ניתן היה לחקור אותו ביום הדיון הראשון שנקבע. לפני המועד הנדחה הודיעו הצדדים שהם מוותרים על החקירה ועותרים לתת פסק דין על פי כל הראיות בתיק. המומחה בחן את מופעי הרמזורים בצומת.
לגרסת שני הנהגים, כל אחד נכנס לצומת מהכיוון הנגדי.
בדיווח של הנתבע למבטחת שלו הוא שירטט את הפורד מגיעה ממולו ופונה שמאלה (מוצג נ/1). על פי התיאור שלו הוא חצה את הצומת באור ירוק.
לפי גרסתו הוא היה בנתיב השמאלי מבין הנתיבים לנסיעה ישר ולשמאלו היה נתיב לפניה שמאלה.
לפי עדותו היו עוד רכבים שנסעו ישר אך הם הצליחו להתחמק מרכב הפורד. לפי עדותו רכבו נפגע בפנס ימני.
לפי חוו"ד המומחה סדר המופעים ברמזורים הם בכיוון הנסיעה של היונדאי ישר משניה 56-28. בהמשך משניה 28 ועד שניה 38, תוך פרק הזמן של נסיעה ישר נפתח המופע לפניה שמאלה מכיוון הנסיעה של היונדאי. בשנייה 44 תוך כדי המופע הירוק לנסיעה ישר מכיוון הנסיעה של היונדאי נדלק אור ירוק לנוסעים ישר מכיוון הנסיעה של הפורד. לאחר שהמופע בכיוון הנסיעה של היונדאי הופך לאדום, בין ישר ובין שמאלה, ותוך כדי הנסיעה ישר מכיוון הנסיעה של הפורד, נפתחת הדרך לפניה שמאלה לפורד, שחוצה את מסלול הנסיעה הנגדי.
התרגום בשניות הוא שכל הרכבים המגיעים מרחוב גרשפלד ממנו הגיע היונדאי מקבלים מופע אדום בשניה 56 והרכבים המגיעים ממול, מרחוב האורגים מקבלים מופע ירוק משניה 44 – 71 לנסיעה ישר, ולפניה שמאלה שחוצה את נתיב היונדאי, משניה 61 - 71.
לפי חוות דעת המומחה מטעם התובעים, התאונה קרתה כי היונדאי נכנסה לצומת לאחר שבכיוון הנסיעה של הפורד הפך המופע לירוק.
הטענה הנגדית של הנתבע 1 היא שהפורד נכנסה לצומת על פי הרמזור שנועד לנסיעה ישר בלבד, שהמופע שבו הופך לירוק תוך כדי התנועה בכיוון נסיעתו מרחוב גרשפלד לרחוב האורגים.
לפי תכנית הרמזורים, שתי הגרסאות אפשריות.
לאחר ששקלתי את הראיות לא השתכנעתי מעל 50% בגרסת נהגת הפורד. זאת מאחר והיא תארה מצב שבו החלה בנסיעה אחרי רכב אחר כאשר לפני כן שני הרכבים עמדו בצומת כשהמופע הוא אדום. אולם לפי מופע הרמזורים, אם הרכב האחר נסע ישר, זה היה אפשרי תוך כדי התנועה הנגדית. לעומת זאת אם הרכב האחר פנה שמאלה והיונדאי נכנסה לצומת תוך החלפה של המופע לאדום, אותו רכב היה הנפגע הראשון. על כך לא הובאה עדות.
לפיכך התביעה נדחית. התובעות תשלמנה הוצאות לצד שכנגד בסך של 500 ₪.
בקשת רשות ערעור תוך 15 יום לביהמ"ש המחוזי בבאר שבע.